KIRJALLINEN KYSYMYS E-0073/03

esittäjä(t): Erik Meijer (GUE/NGL) komissiolle

(23. tammikuuta 2003)

Aihe: Pakolaisten pikainen paluu Afganistaniin ei ole mahdollista eikä toivottavaa, sillä heille ei ole siellä työtä eikä asuntoja

1. Onko komissio tietoinen, että Afganistanin pakolais- ja paluumuuttoasioiden ministeri Enaytullah Nazari matkustaa ympäri maailmaa ja neuvoo paenneita maanmiehiään olemaan toistaiseksi palaamatta Afganistaniin? Perusteluihin kuuluvat seuraavat asiat: Afganistan on 23 sotavuoden jälkeen tuhoutunut, talouselämä lamaantunut, terveydenhuolto ja maatalous raskaasti kärsineet, maaperässä on yli kuusi miljoonaa jalkaväkimiinaa, elinolosuhteet ovat kestämättömät, maassa ei ole asuinpaikkoja eikä työtä ja vasta kymmenen kuukautta vallassa ollut hallitus ei voi vielä ratkaista kaikkia näitä ongelmia.

2. Voiko komissio vahvistaa ministerin tiedot, joiden mukaan kahdesta miljoonasta Afganistaniin palanneesta pakolaisesta osa on lähtenyt uudestaan pakolaisiksi, koska maa ei ole valmis ottamaan heitä vastaan ja että nämä uudestaan paenneet elävät nyt hengenvaarallisissa olosuhteissa?

3. Onko komissio ministerin kanssa samaa mieltä siitä, että korkeasti koulutetut pakolaisetkaan eivät saa vielä palata, sillä heitä tarvitaan vasta kun maan jälleenrakentaminen saadaan alkuun kansainvälisen yhteisön taloudellisen tuen avulla?

4. Mitä EU aikoo tehdä estääkseen afganistanilaisia pakolaisia omasta aloitteestaan palaamasta alueille, joita pidetään turvallisina mutta joista ei löydy työtä eikä asuntoa ja joissa väestön lisääntyminen aiheuttaa yhä enemmän ongelmia Afganistanin hallitukselle?

5. Mitä komissio aikoo tehdä, jotta afganistanilaiset pakolaiset jäisivät toistaiseksi asumaan EU:n jäsenvaltioihin ja jotta voitaisiin estää kuukausittain lähtevän 1 500 pakolaisen paluu maahan, joka ei voi heitä ottaa vastaan?

Tietolähde: Alankomaissa ilmestyvä päivälehti de Volkskrant, 17.12.2002.

António Vitorinon komission puolesta antama vastaus

(26. helmikuuta 2003)

1. Komissio on tietoinen siitä, että ministeri Nazari vieraili hiljattain eurooppalaisissa pääkaupungeissa keskustelemassa pakolais- ja paluumuuttoasioista jäsenvaltioiden kanssa ja että hän keskusteli matkansa aikana myös lehdistön ja afgaaniyhteisöjen kanssa. Komissio on ministeri Nazarin kanssa täysin samaa mieltä siitä, että palaamisen täytyy olla kestävällä pohjalla eikä se saa missään olosuhteissa vaarantaa Afganistanin nykyistä jälleenrakennustoimintaa. Komissio on vakaasti sitoutunut Afganistanin jälleenrakentamiseen ja elpymiseen. Syyskuusta 2001 lähtien se on ollut suurimpia jälleenrakennustoiminnan avustajia. Vuonna 2002 kehitysapua annettiin yli 205 miljoonaa euroa. Lisäksi komissio antaa humanitaarista apua noin 73 miljoonan euron arvosta.

Komissio tukee yleistä käsitystä, jonka mukaan pakolaisten laajamittainen palaaminen on merkki Afganistanin siirtymäkauden hallinnon saavutuksista. Samalla komissio ymmärtää kuitenkin täysin, että Afganistanin viranomaiset tarvitsevat jatkuvaa tukea voidakseen integroida palaavat pakolaiset ja jatkaakseen myönteistä kehitystä. Komissio aikoo näin ollen päättäväisesti tukea paluun saattamista kestävälle pohjalle sekä jatkuvan humanitaarisen apunsa että kehitysapunsa avulla. Apu keskitetään erityisesti maaseudun elvyttämiseen, fyysiseen jälleenrakentamiseen, johon kuuluu myös miinanraivaus, sekä perusterveydenhuollon järjestämiseen.

2. Komissio on avustustahojen kanssa samaa mieltä siitä, että maan joissakin osissa olosuhteet eivät ole suosiolliset kestävän paluun kannalta. Lisäksi monet afgaanit kohtaavat alkuinnostuksen jälkeen vaikean haasteen saada elämänsä uuteen alkuun maassa, jonka neljännesvuosisadan mittainen konflikti ja vuosien kuivuus ovat tuhonneet.

Komissio ei kuitenkaan usko, että tilapäiset muuttoliikkeet Afganistanista olisivat merkki siitä, että maan viranomaiset eivät kykenisi integroimaan suurta paluumuuttajien määrää. Afganistanin ja Pakistanin välisellä rajalla on aikaisemmin ollut kausittaista muuttoliikettä.

Komission tukemat avustusjärjestöt huolehtivat palaavien perheiden välittömistä tarpeista. Jälleenrakennus ja elpymisen avustaminen auttavat edistämään paluun kestävyyttä tarjoamalla terveydenhuoltoa, koulutusta ja työtilaisuuksia.

3. Komissio ei ole samaa mieltä näkemyksestä, jonka mukaan Afganistanin viranomaiset eivät tue korkeasti koulutettujen afganistanilaisten paluuta. Afganistania koskevassa maakohtaisessa yhteisön strategia-asiakirjassa vuosiksi 20042006 todetaan, että on tarpeen tukea korkeasti koulutettujen kansalaisten paluuta. Asiakirja on laadittu tiiviissä vuoropuhelussa Afganistanin viranomaisten kanssa. Koska molemmin puolin on tunnustettu tavoite tukea afganistanilaisia, jotka haluavat auttaa kotimaansa jälleenrakentamisessa, komissio on varannut 3,6 miljoonaa euroa korkeasti koulutettujen Afganistanin kansalaisten aseman tukemiseen maan hallinnossa ja yksityisellä sektorilla. Jälleenrakennustoiminnan ollessa jo käynnissä he voivat merkittävästi edistää Afganistanin kehitystä ja elpymistä, joten heidän vapaaehtoista paluutaan on pidettävä myönteisenä asiana.

4. Komissio muistuttaa, että Euroopan ihmisoikeussopimuksen mukaan ihmisen perusoikeuksiin kuuluu oikeus palata kotimaahansa. Näin ollen komissio ei suinkaan aio estää ketään palaamasta omasta vapaasta tahdostaan. Komissio haluaa kuitenkin varmistaa, että paluupäätös perustuu kokonaisvaltaiseen tietoon Afganistanin tilanteesta ja aikoo siksi kannustaa jäsenvaltioita ottamaan täyden vastuun tässä asiassa sen mukaisesti, mitä Afganistania koskevassa paluusuunnitelmassa on sovittu palaaville pakolaisille tiedottamisesta. Lisäksi komissio ei kannata mitään Euroopan tason aloitetta, jolla edistettäisiin palaamista alueelle, joka ei ole turvallinen. Lisäksi on syytä huomauttaa, että oikean ja ajankohtaisen tiedon tarjoaminen palanneille pakolaisille ennen kuin nämä siirtyvät määränpäähänsä on tärkeä osa Afganistania koskevaa unionin paluusuunnitelmaa, jonka neuvosto hyväksyi 28. marraskuuta 2002(1). Tiedottamiseen tulee sisältyä turvallisuustietoa, paikallisyhteisöjen jälleenrakennuksen tilaa koskevaa tietoa sekä asianmukaista neuvontaa miinojen ja räjähtämättömien taisteluvälineiden aiheuttamista vaaroista.

5. Afganistania koskevassa unionin paluusuunnitelmassa on ehdotettu Afganistaniin paluuta koordinoivaa ryhmää, jossa osallistuvat jäsenvaltiot olisivat jäseninä ja komissio toimisi puheenjohtajana. Ryhmän tärkeimpiä tehtäviä on käynnistää se paluusuunnitelman osa, jonka mukaan palaajien yksilöinnissä ja paluun nopeudessa tulee ottaa huomioon parhaat käytettävissä olevat tiedot alueen tilanteesta, paluun sovittaminen yhteen jälleenrakennustoiminnan kanssa sekä unionin ja Afganistanin siirtymäkauden hallituksen välinen kumppanuus. Paluusuunnitelman mukaan paluun pitäisi tapahtua

kestävältä pohjalta eikä se saa missään olosuhteissa haitata jälleenrakennustoimintaa. Afganistaniin paluuta koordinoivalla ryhmällä on oma tehtävänsä alueen turvallisuustilanteen ja vastaanottokyvyn arvioinnissa sekä selvän ja realistisen kuvan luomisessa suunnitelman mahdollisista edunsaajista. Palaavia pakolaisia on ensimmäisen karkean arvion mukaan 1 500. Koordinointiryhmän yhtenä tehtävänä on antaa tarkempi ja realistisempi arvio niiden pakolaisten määrästä, jotka voitaisiin palauttaa Afganistaniin.

(1) http://ue.eu.int/newsroom/newmain.asp?lang=1.